recursal/SuperWikiNEXT-32B huggingface dataset:
*Hierdie bladsy handel oor die chemiese binding. Vir die tydkonsep, sien Interkalasie (tydmeting)*
Model van interkalasie van kalium (pers) in grafiet (swart)
In chemie is **interkalasie** die omkeerbare insluiting of invoeging van 'n molekule (of ioon) tussen in lae van 'n materiaal wat uit lae bestaan. Voorbeelde word aangetref in grafiet- en oorgangsmetaal-dikalogeniede.

Voorbeelde
----------

### Grafiet

Een beroemde vorm van interkalasie is grafiet met kalium. Interkalasie vergroot die van der Waals-gaping tussen lae grafiet, wat energie benodig. Gewoonlik word hierdie energie voorsien deur ladingoordrag tussen die gas (kalium) en die gasheer (grafiet) vaste stof, dit wil sê, deur 'n redoksreaksie. Twee kaliumgrafietverbindings is KC8 en KC24. Koolstoffluoriede (bv. (CF)x en (C4F)) word voorberei deur reaksie van fluoor met grafitiese koolstof. Die kleur is grys, wit of geel. Die binding tussen die koolstof- en fluooratome is kovalent, en fluor word dus nie ingebou (geinterkalaat) nie. Sulke materiale word vir gebruik in verskillende litiumioonbatterye as 'n katode oorweeg.

### Metaaldikalogeniede

'n Ander bekende familie van materiale wat interkalasie ondergaan is die gelaagde metaal-dikalkogeniede soos titaandisulfied. Op 'n kenmerkende wyse word interkalasie deur X-straalkristallografie geanaliseer, aangesien die spasie tussen lae groter word, en deur elektriese geleiding, die aantal ladingdraers verander as gevolg van ladingoordrag. 'n Struktureel verwante spesie is ysteroksichloried.

Afskilfering
------------

'n Uiterste geval van interkalasie is die volledige skeiding van die lae van die materiaal. Hierdie proses word afskilfering genoem. Gewoonlik word aggressiewe toestande benodig met betrekking tot hoogs polêre oplosmiddels en aggressiewe reagense.

Verwante materiaal
------------------

In biochemie is interkalasie die invoeging van molekules tussen die basisse van DNS. Hierdie proses word gebruik as 'n metode om DNS te ontleed en is ook die basis van sekere soorte vergiftiging. In organiese chemie is 'n klas verbindings wat klatrate genoem word, 'n molekulêre tralie wat 'n ander molekuul omring. Klatrate is gewoonlik driedimensioneel terwyl insluitingsverbindings (gevorm deur sekere ligande) en interkalasieverbindings gewoonlik nie is nie.

Kyk ook
-------

* John B. Goodenough
* M. Stanley Whittingham
* Akira Yoshino
**Heuningbostee** is ‘n bossiestee getrek van plantdele van die heuningbos.

Ander name
----------

Hierdie tee is ook bekend onder die name heuningtee, boertee, spelde- of naaldblaar-heuningbostee, blommetjiestee, vleitee, woltee en bergtee.

Geskiedenis
-----------

Inheemse teesoorte het hul ontstaan by die veeboerpionier in die binneland van Suid-Afrika. Tee en koffie was duur, skaars en soms selfs onverkrygbaar en daarom is daar uitgekyk na plaasvervangers om ‘n drank van te maak. Dit was ook die ontstaan van die bekende rooibostee van die Sederberge.

Die plant
---------

Heunigbostee word gemaak van verskeie spesies van die genus *Cyclopia*, wat behoort tot die peuldraende Leguminosae-familie. *Cyclopia intermedia* is ‘n inheemse fynbosstruik wat in die Wes-Kaap en die Oos-Kaap voorkom. Dit is klein struikies met heldergeel keurtjieagtige blomme en klein langwerpige of ovaal blaartjies. Die plant groei tussen 500m en 1 700m bo seevlak, op koel en klam berghellings. Dit is redelik bestand teen die periodieke natuurlike bergbrande en spruit na ‘n jaar al weer uit. Sy habitat is tans effens meer as 13 000 km². Klimaatsveranderinge, soos ‘n wisselvalliger reënval, langer droogtes, hoër temperature en meer en groter veldbrande, veroorsaak dat sy verspreidingsgebied al kleiner word.

Boerdery
--------

Tans word ‘n 800 ton heunigbos per jaar geoes en dit lewer ‘n 300 tot 400 ton tee op. Hiervan kom 85% uit die veld en die res van aangeplante struike. Die pluk van die blomme, blare en stingels vind op ‘n rotasiegrondslag plaas. Om die plant kans te gee om te kan blom en saad te produseer word daar ongeveer een maal in vier jaar gesnoei. Tee van ‘n volwasse plant is die geurigste. In die Oos-Kaap moet ‘n permit verkry word voor die tee geoes word. Alhoewel hierdie boerdery byna geen insetkoste van boere vereis nie, is die oes van die tee op berghellings ‘n arbeidsintensiewe taak.

Tee
---

Die blare, blomme en stingels word op ‘n hoop gegooi en toegelaat om te fermenteer of "sweet". Die blare word donker en rooierig. Nadat die vergistingsproses ver genoeg gevorder het, word die tee oopgehark om droog te word. As dit daarna in water gekook word, gee dit ‘n kruieagtige tee. Hierdie tee is vry van kafeïne, teïne en looisuur (tannine).

Bibliografie
------------

* Afrikaanse Kinderensiklopedie, deel 1. Kaapstad: Nasionale Boekhandel Beperk, 1969.
* McGregor, Gillian: Guidelines for the sustainable harvesting of wild honeybush. Kaapstad: Dept. Omgewingsake, Wes-Kaap, Maart 2017.
* Steyn, Tisha: Heuningbostee se habitat al kleiner. Die Burger, 24 November 2017.
’n Standbeeld van Apis uit die 30ste Dinastie (Louvre).
**Apis** (ook **Hapis** of **Hapi-anch**) was in die Egiptiese mitologie ’n bul-god wat in Memphis aanbid is. Apis het gedien as tussenganger tussen mense en die god Ptah, later Osiris en toe Atoem.

Seremoniële begrafnisse van bulle dui daarop dat rituele offerandes deel was van die vroeë mitologie. Apis was die belangrikste heilige dier in Egipte. Hy is beskou as ’n lewende verpersoonliking van Ptah. Tydens uitgrawings by die serapeum by Saqqara is die grafkelders van meer as 60 diere gevind.

Die tempel van Apis in Memphis was die hooftempel wat aan hom toegewy was. Dit word beskryf in die werk van klassieke historici soos Herodotus, Diodorus en Strabo, maar is nog nie ontdek nie. In die tempel is Apis as ’n orakel gebruik; sy bewegings is beskou as voorspellings. Daar is geglo sy asem het siektes genees en sy teenwoordigheid het mense naby hom met viriliteit geseën. Daar was ’n venster in die tempel waardeur hy gesien kon word en op sekere vakansiedae is hy deur die stad se strate gelei, versier met juwele en blomme.

Talle standbeelde van Apis is tydens uitgrawings by Memphis gevind. Die meeste bekendes kom uit Serapeoem.

Naam in hiërogliewe
-------------------

Apis se naam is op verskeie manier geskryf in hiërogliewe:
'n Ryk versierde posbus uit die Victoriaanse tydperk. Die twee letters op Britse posbusse dui aan in wie se regeringstyd dit geïnstalleer is: VR is die afkorting vir die Latynse *Victoria Regina*, koningin Victoria. Die posbus in die inligtingskassie dateer uit die regeringstyd van koning George V (1910–1936)
**Royal Mail plc** (Skots-Gaelies: *a' Phuist Rìoghail*, Wallies: *Post Brenhinol*), is 'n posonderneming in die Verenigde Koninkryk wat oorspronklik in 1516 deur koning Hendrik VIII gestig is toe hy aan Sir Brian Tuke die opdrag gegee het om 'n posnetwerk in diens van die koninklike Engelse hof te vestig. Onder koning Karel I het hierdie posnetwerk sy dienste vanaf 1635 ook aan die publiek beskikbaar gestel. In Oliver Cromwell se Gemenebes van Engeland het die posdiens as *General Post Office* bekendgestaan.

*Royal Mail* se dogteronderneming *Royal Mail Group Limited* bedryf twee handelsmerke vir die vervoer en aflewering van briewe en ander posstukke (*Royal Mail*) en pospakkette (*Parcelforce Worldwide*). *General Logistics Systems*, 'n internasionale logistiekonderneming, is 'n dogtermaatskappy van *Royal Mail Group Ltd*.

Vir die grootste deel van sy geskiedenis was *Royal Mail* 'n staatsonderneming wat as 'n regeringsdepartement of 'n publieke maatskappy bedryf is. Eers met die afkondiging van die Wet oor Posdienste van 2011 (*Postal Services Act 2011*) is die meerderheid aandele in *Royal Mail* vanaf 15 Oktober 2013 op die Londense Effektebeurs verhandel. Twee maande later, op 23 Desember 2013, is die aandele in die FTSE 100-indeks gelys.

Aanvanklik het die Britse regering deur *Postal Services Holding Company Ltd* 'n minderheid aandele van dertig persent in *Royal Mail* gehou. Op 4 Junie 2015 het die minister van finansies, George Osborne, aangekondig dat die regering sy oorblywende aandele sal verkoop. Nog in dieselfde jaar is *Royal Mail* volledig geprivatiseer.

As houermaatskappy beheer *Postal Services Holding Company Ltd* ook *Post Office Ltd* wat op 1 April 2012 as 'n selfstandige onderneming van *Royal Mail* afgeskei is en steeds as staatsonderneming bestuur word.
Die **heuningkoeksuikerbos** (*Protea sulphurea*) is 'n blomdraende struik wat hoort tot die bekende Proteagenus. Die plant is endemies aan Suid-Afrika, dit kom voor vanaf die Hexrivierberge tot die Swartberg en Waboomsberge en is deel van die fynbos-bioom. Die struik is laag en dig en word slegs 50 cm hoog en blom hoofsaaklik van April tot Augustus.

'n Brand vernietig die plant maar die sade oorleef. Die saad word in 'n doppie geberg en daarna deur die wind versprei. Die plant is eenslagtig en bestuiwing vind plaas deur die werking van voëls. Die plant groei in droë, sandsteengrond op hoogtes van 1 000 - 1 550 m bo seevlak.

In Engels staan dit as die *Sulphur sugarbush* bekend.

Galery
------

* 
* 
* 
* 
*

Sien ook
--------

* Alfabetiese lys van Suid-Afrikaanse bome
* Lys van proteaspesies

Bronne
------

* Protea Atlas
* REDLIST Sanbi
* Biodiversityexplorer
* Plants of the World Online

|  |  |
| --- | --- |
| Taksondatabasisse | 
* Wd: Q18082431
* GBIF: 5636540
* iNaturalist: 592542
* IPNI: 706178-1
* IUCN: 113221372
* NCBI: 273607
* Plant List: tro-26500549
* Tropicos: 26500549

 |
Apicius-handskrif uit ong. 900
Marcus Gavius **Apicius** (\* 42 v.C. † 37 n.C.) was 'n Romeinse fynproewer uit die Suid-Italiese stad Minturnae (die huidige Minturno naby Neapel) en tydgenoot van die keisers Augustus en Tiberius. Hy staan bekend as die skrywer van die enigste kookboek uit die Romeinse tydperk, wat volledig bewaar is - die *De re coquinaria* ("Oor die kookkuns").

Alhoewel die versameling van sowat 450 resepte in die kookboek 'n later bewerking uit die 4de eeu is, word Apicius wel as die oorspronklike skrywer van 'n groot aantal van die resepte beskou. Sy naam word in die antieke tydperk 'n sinoniem vir die kookkuns, maar ook vir brassery en bederf. Baie buitengewone Romeinse resepte en talle soorte gebak dra sy naam.

Die meeste van die geregte voldoen waarskynlik nie aan die hedendaagse smaak nie, nie net vanweë die vreemde soorte sous nie, wat deurgaans aanbeveel word (die Romeine het gehou van *liquamen* of *garum*, 'n sous wat van gefermenteerde vis gemaak is). Ook die ander bestanddele soos vlaminke en papegaaie is eksoties van aard.

Apicius pleeg selfmoord nadat sy fortuin tot 10 miljoen sestersies gekrimp het - 'n som wat hy as te skraal vir sy leefwyse ag (Romeinse ambagsmanne verdien destyds omtrent 1 500 sestersies per jaar).

Publikasies
-----------

* Nicole van der Auwera & Ad Meskens, `Apicius, De Re Coquinaria-De Romeinse kookkunst´, *Archief- en Bibliotheekwezen in België* Extranummer 63, Koninklijke Bibliotheek, Brussel, 2001.

|  |  |
| --- | --- |
| Normdata Edit this at Wikidata | 
* BIBSYS: 90119022
* BNE: XX1643966
* BNF: cb11984598d (data)
* CANTIC: a10939842
* GND: 119024667
* ISNI: 0000 0004 0360 6796
* LCCN: n84238685
* NDL: 00431615
* NKC: xx0224836
* NLI: 000010825
* NTA: 069328897
* The SBN id CFIV055410 is not valid.
* SELIBR: 174799
* SUDOC: 027904318
* VIAF: 191439325
* WorldCat Identities: lccn-n84238685

 |
| **Bandar Abbas**بندرعباس
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Iran |
|  **Provinsie** | Hormozgan |
|  **Koördinate** | 27°56′N 56°16′O﻿ / ﻿27.933°N 56.267°O﻿ / 27.933; 56.267 |
|  **Stigting** | 1623 |
|  **Oppervlakte:** |   |
|  - Totaal | - |
|  **Hoogte bo seevlak** | 9 m |
|
|
|  **Bevolking:** |  |
|  - Stadsgebied (2012) | 426 323 |
|  - Bevolkingsdigtheid | - |
|  **Tydsone** | IRST / UTC +3:30 |
|  - Somertyd | IRDT / UTC +4:30 |
|
|  **Poskode** | 79177 |
|  **Amptelike webwerf** | *bandarabbas.ir* |
|

**Bandar Abbas** luister (hulp·inligting) (Farsi: بندرعباس) of **Bandar-e ‘Abbās** (Farsi: بندر عباس), gebruiklike geromaniseerde spellings: *Bandar ‘Abbās*, *Bandar ‘Abbāsī* en *Bandar-e ‘Abbās*; deur Portugese seevaarders en handelaars vroeër ook *Cambarão* en *Porto Comorão*, deur Engelse handelaars *Gamrun* en deur Nederlandse handelaars *Gumrun* genoem, is die administratiewe hoofstad van die Suid-Iranse provinsie Hormozgan en 'n belangrike seehawe aan die Persiese Golf met 'n bevolking van 426 323 in 2012.

Bandar Abbas aan die Straat van Hormuz
Die stad is genoem na sjah Abbas I die Grote, 'n heerser uit die Safawiede-dinastie, wat die seehawe in 1623 ná sy oorwinning in 'n seeslag teen die Portugese gestig het. Tussen 1793 en 1868 is die hawe deur Oman gepag. Nog in 1955 was Bandar Abbas maar 'n klein vissersdorp met 17 000 inwoners, en eers daarna is planne ontwikkel om die nedersetting tot 'n groot handelshawe uit te bou.

Danksy sy strategiese ligging in die middel van die Straat van Hormuz, wat die Persiese Golf met die Golf van Oman verbind, dien die hawe as hoofbasis van die Iranse vloot. Gedurende die Irakees-Iranse Oorlog tussen 1980 en 1988 is Bandar Abbas as Iran se belangrikste handelshawe ontwikkel nadat Khorramshahr, 'n hawestad in die noordelike Persiese Golf, deur Irakese magte ingeneem is. Sedert die 1990's hanteer die hawe van Bandar Abbas sowat driekwart van alle Iranse invoere via die Persiese Golf. Naas hawegeriewe vir internasionale vragskepe is daar ook dokke vir die plaaslike visserybedryf en 'n groot skeepswerf wat skepe bou en herstel.

Bandar Abbas se belangrikste nywerhede is tekstielvervaardiging, visverwerkingsaanlegte, ruolieraffinaderye, aluminium- en staalvervaardiging. Belangrike uitvoerprodukte is chroom, rooi oksied, sout en swawel. Die eiland Hengam naby Bandar Abbas word deur 'n uitgestrekte gasveld omring, terwyl 'n ander eiland, Qeshm, as vryhandelsone ontwikkel is.

Bandar Abbas word deur 'n moderne pad- en spoorwegnetwerk met ander Iranse stede verbind, terwyl die plaaslike lughawe vir geskeduleerde vlugte na Iranse metropole, waaronder Teheran, en bestemmings in ander Persiese Golflande gebruik word. Bandar Abbas is vandag 'n moderne stad en administratiewe sentrum met min toeriste-aantreklikhede, behalwe vir sy basaar wat groot skare kopers lok. 'n Aantal ou moskees, heiligdomme en begraafplase is op Qeshm-eiland geleë.
Die **Royal National Park** is 'n natuurreservaat in Nieu-Suid-Wallis, Australië, 29 km besuide van Sydney. 

Die reservaat is deur Sir John Robertson, die waarnemende Premier van Nieu-Suid-Wallis verklaar en formeel geopen op die 26ste April 1879. Dit is die wêreld se tweede oudste natuurreservaat na die Yellowstone Nasionale Park in die V.S.A. Aanvanklik het die reservaat bloot as *The National Park* bekend gestaan maar is herdoop in 1955 na Elisabeth II, die Koningin van Brittanje daardeur gereis het op pad na Wollongong, tydens haar toer van 1954.

Oorsig
------

Die park sluit die woonbuurte van Audley, Maianbar en Bundeena in. Daar was eens op 'n tyd 'n spoorlyn wat met die Illawarra-spoorlyn verbind was, maar dié is tans gesluit. Die Sydney Tramway Museum by Loftus bedryf tans 'n trêm op die lyn. Audley kan bereik word per pad vanaf verskeie treinstasies wat aan die park grens. Bundeena en Maianbar kan ook per pad bereik word deur die park of met 'n veerbootdiens vanaf Cronulla.

Daar is verskeie staproetes, braai- en piekniekplekke in die park. Bergfietse word ook toegelaat op verskeie veldpaadjies in die park. Daar is verskeie parkeerareas waar motors gelaat kan word as 'n mens gaan stap of fietsry. 'n Fooi van $11.00 word gehef op motors wat die park binnegaan.

Die park is reeds verskeie kere deur ernstige bosbrande geteister, en veral noemenswaardig was die brande van 1994 en die *swartkersfees*-bosbrande van 2001. Australiese inheemse bosse herstel natuurlik na bosbrande en met ingang 2009 was daar bitter min tekens van die brande sigbaar. Soms as daar 'n hoë brandgevaar heers word die park tydelik gesluit om besoekers se veiligheid te verseker.

Daar is verskeie kampeerterreine te Bundeena, North Era en Providential Point. Voorgenoemde is die enigste geoorloofde plekke vir kampering in die reservaat en word gereguleer deur 'n bespreking- en registrasiestelsel wat voorafbespreking noodsaak. 'n Fooi op motors wat die park binnegaan is van toepassing; toegang per voet is egter gratis.
Die **Alaotra-dobbertjie** (*Tachybaptus rufolavatus*) was 'n Malagassiese dobbertjie wat op die Alaotra-meer in Madagaskar en ook die omliggende mere voorgekom het. Die voël is vir die laaste keer in 1985 gesien en is in Mei 2010 as uitgesterf verklaar. Die bevolkings van die Alaotra-dobbertjie het gedurende die 20ste eeu afgeneem, hoofsaaklik te wyte aan stroping, habitatvernietiging en roofdiere.

Hierdie dobbertjies was middelgrootte voëls met klein vlerke - die vlerke was so klein dat daar geglo word dat hulle nie ver kon vlieg nie, wat moontlik tot hul klein verspreidingsgebied bygedra het.

In Desember 1982 is twaalf Alaotra-dobbertjies op die Alaotra-meer gesien en twee ander weer in September 1985. Voëls wat as Alaotra-dobbertjies beskryf is, is ook in 1985, 1986 en 1988 gesien, maar daar word geglo dat hierdie voëls basters was wat met 'n ander dobbertjiespesies gekruis was. Ondersoeke in 1999 en 2000 kon geen ander individue vind nie en die voëls is sedertdien as waarskynlik uitgesterf beskou. Met 'n opdatering van die IUBN se Rooi Lys van Bedreigde Spesies is die voël op 26 Mei 2010 amptelik as uitgesterf verklaar.

Vissersnette was moontlik die laaste knou vir die Alaotra-dobbertjiebevolking, maar reeds voor die ingebruikneming van hierdie nette het geïntroduseerde roofvisse en ander soogdiere, visse en plante ook tot die kwyning van die voëls bygedra, deur predasie op die dobbertjies self of op hul voedselbronne. Stroping het ook 'n rol in die uitwissing van die spesie gespeel.

Aangesien uitgebreide navorsing nodig is om die bedreigingstatus van 'n spesie vas te stel, word meeste spesies eers jare na hulle verdwyning as amptelik uitgesterf verklaar.

Sien ook
--------

* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name

Bronnelys en verwysings
-----------------------

* *Bird conservation: Alaotra grebe confirmed extinct*, deur Matt Walker, redakteur van *Earth News* by BBC-nuus. Verkry op 26 Mei 2010.

1. ↑  BirdLife International (2008). *Tachybaptus rufolavatus*. *2008 IUBN Rooi Lys van bedreigde spesies*. Internasionale Unie vir die Bewaring van die Natuur 2008. Verkry op 22 Februarie 2010.
2. ↑  BirdLife International (2010) Species factsheet: Tachybaptus rufolavatus. Verkry van  op 26/5/2010
3. ↑  BirdLife International (2010). *Wetland aliens cause bird extinction*. Verkry op 26 Mei 2010 van  Geargiveer 28 September 2013 op Wayback Machine
**Alarik** en **Erik** was in die Noorse mitologie twee legendariese konings van Swede se Huis van Yngling wat saam regeer het. Hulle was die seuns van Agne, wat deur hulle opgevolg is.

Volgens die *Ynglinga saga* was Alarik en Erik goed in oorlog én sport, maar veral goeie perderuiters. Hulle het met mekaar meegeding met hulle perde en bekwaamheid.

Eendag het die twee broers saam weggery en nie weer teruggekom nie. Hulle is gevind met hulle koppe ingeslaan, maar geen wapens buiten hulle perde se tooms nie. Daar is geglo hulle het gestry en mekaar met hulle tooms doodgeslaan. Hulle is opgevolg deur Alarik se seuns Yngvi en Alf.

In ander bronne sterf net Alarik. Erik se dood is blykbaar 'n misverstand aan die kant van Snorri Sturluson. Alarik en Erik se verhaal word ook vertel in *Ynglingatal*,  *Íslendingabók* en *Historia Norwegiæ*.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.


|  |  |  |
| --- | --- | --- |
| Voorganger**← Agne** | **Legendariese Sweedse konings** | Opvolger**Yngvi en Alf →** |
In statistiek is **dimensionaliteitvermindering** die afbeelding van 'n multidimensionele ruimte na 'n ruimte met minder dimensies. Dit is soms die geval dat analises soos regressie of klassifikasie meer akkuraat in 'n verminderde ruimte uitgevoer kan word as in die oorspronklike ruimte.

Beskou 'n string krale met die eerste 100 swart en dan 100 wit. As die string opgevou is of in 'n bondeltjie lê, is 'n klassifikasiegrens tussen swart en wit krale baie ingewikkeld in drie dimensies. Daar is egter 'n afbeelding van drie dimensies na een dimensie, naamlik die afstand langs die string af, wat die klassifikasie triviaal maak. Ongelukkig is so 'n dramatiese vereenvoudiging selde in praktyk moontlik.

Om 'n meer realistiese voorbeeld te gee, beskou die atmosferiese toestand: miskien maandelikse gemiddelde oppervlakdruk, voorgestel op 'n een graad rooster. Dit sal maand-na-maand en punt-na-punt verskil. As die korrelasie matriks van die data opgestel word en die eievektore bepaal word (sien hoofkomponentontleding) en volgens eiewaarde gelys word, dan kan (gewoonlik) slegs die eerste paar eiewaardes gebruik word om 'n groot breukdeel van die variansie van die oorspronklike data te herkonstrueer. Verder kan die eerste paar eievektore baie keer geïnterpreteer word in terme van die grootskaalse fisiese optrede van die stelsel. Die oorspronklike ruimte (met dimensie gelyk aan die aantal punte) is verminder (met dataverlies, maar hopelik met behoud van meeste belangrike variansie) tot die ruimte onderspan deur 'n paar eievektore.

Dimensionaliteitvermindering sonder verlies aan inligting is moontlik as die data onder beskouing presies op 'n gladde, lokaal plat, subruimte val; dan is die verminderde dimensies slegs koördinate in die subruimte. Meer algemeen is data ruiserig en bestaan daar nie 'n presiese afbeelding nie en is daar dus 'n mate van verlies aan inligting. Dimensionaliteitvermindering is effektief as die verlies van inligting as gevolg van die afbeelding na 'n laer-dimensionele ruimte minder is as die voordeel meegebring deur die vereenvoudiging van die probleem.

Dimensionaliteitverminderingmetodes kan geklassifiseer word as lineêre of nie-lineêre metodes. Lineêre metodes poog om 'n globale plat subruimte te vind terwyl nie-lineêre metodes poog om 'n plaaslike plat subruimte te vind. Soos in die geval van ander probleme, is lineêre metodes eenvoudiger en word dit beter verstaan, terwyl nie-lineêre metodes baie keer meer algemeen is en moeiliker is om te analiseer.
**Alara** was ’n koning van Koesj wat algemeen deur sy Nubiese voorgangers van die 25ste Dinastie beskou is as die stigter van die Napata-dinastie. Hy was die eerste bekende prins van Nubië. Hy het die hele Bo-Nubië van Meroë tot by die Derde Katarak verenig. 

Alara het ook Napata as die godsdienstige hoofstad van Nubië gevestig. Hy was nie self ’n Nubiese koning van die 25ste Dinastie nie omdat hy nooit tydens sy bewind oor enige deel van Egipte regeer het nie, in teenstelling met sy twee onmiddellike opvolgers, Kasjta en Pije. Volgens Nubiese bronne het hy lank regeer, want toekomstige konings het gehoop om ’n bewind so lank soos Alara s’n te hê. Hy is ook sentraal tot die mitiese oorsprong van die Koninkryk Koesj, wat mettertyd met nuwe elemente uitgebrei is.

In historiese rekords
---------------------

Alara se bestaan word die eerste keer genoem in Egiptiese hiërogliewe op die stele van koningin Tabiri, wat sy dogter by sy vrou, koningin Kasaqa, was. Aangesien Tabiri die vrou van Pije was, en Pije se onmiddellike voorganger op die Koesjitiese troon Kasjta was, moes Alara Kasjta se voorganger gewees het. Hoewel Alara nie ’n koninklike titel op Tabiri se stele het nie, word sy naam in ’n cartouche geskryf, wat beteken hy was inderdaad ’n Koesjitiese koning. Alara word ook genoem as die broer van Tirhaka se ouma in inskripsies Kawa IV, reëls 16f (omstreeks 685 v.C.) en VI, reëls 23f (omstreeks 680 v.C.).

Graftombe
---------

Alara is deur Kasjta opgevolg, wat Nubië se invloed tot by Thebe uitgebrei het. Hy is in die koninklike begraafplaas van El-Kurru naby Napata begrawe. Koningin Kasaqa is in graftombe Ku.23 (El-Kurru 23) begrawe. Dit is reg langs graftombe Ku.9, wat heel waarskynlik Alara s’n was.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Croydon-lughawe se ou terminaalgebou
**Die Croydon-lughawe** (voormalige ICAO-kode: EGCR) was die belangrikste en enigste internasionale lughawe van die Verenigde Koninkryk gedurende die tussenoorlogse periode.   Dit was geleë in Croydon, Suid-Londen, Engeland, gebou in 'n neoklassieke styl, en in 1920 geopen. Dit is ontwikkel as die belangrikste lughawe van Brittanje, wat destyds meer vrag, pos en passasiers hanteer het as enige ander Britse lughawe. Innovasies by die lughawe het die wêreld se eerste lugverkeerbeheer en die eerste lughaweterminaal ingesluit. 

Tydens die Tweede Wêreldoorlog word die lughawe RAF Croydon genoem, aangesien sy rol verander het na die rol van 'n vegvliegveld tydens die Slag om Brittanje; en in 1943 is *RAF Transport Command* op die terrein gestig, wat die lughawe gebruik het om duisende troepe na Europa en terug te vervoer. 

Ná die Tweede Wêreldoorlog het die lughawe se rol na burgerlugvaart teruggekeer, maar die rol van Londen se primêre internasionale lughawe is aan die Londen Heathrow-lughawe oorgedra. Die Croydon-lughawe is in 1959 gesluit. Dit was onder agt verskillende name bekend terwyl dit aktief was.
Die Bandeirantes monument in São Paulo Die **Bandeirantes** was Brasiliaanse koloniale verkenners (letterlik vlagplanters) wat deelgeneem het aan die "Bandeiras" wat ontdekkingstogte en landbesetting (letterlik vlagplanting) in die Brasiliaanse binneland was. Deur hierdie vlagplantingsreise word die klein Portugese gebied, wat begrens was deur die gebied bepaal met die Verdrag van Tordesillas, uitgebrei tot rofweg die huidige Brazilië se grondgebied. Tydens hierdie ontdekkings- en veroweringstogte word ook die binneland se minerale rykdom ontdek, wat bydrae tot Portugal se rykdom in die 17de en 18de eeue.

Bronne
------

* Leme, Luís Gonzaga da Silva, "Genealogia Paulistana" (1903-1905)
* Leme, Pedro Taques de Almeida Paes, "Nobiliarquia Paulistana Histórica e Genealógica", Ed. São Paulo University (1980, São Paulo).
* Taunay, Afonso de E. "Relatos Sertanistas", Ed. São Paulo University (1981, São Paulo) \*
* Taunay, Afonso de E. "História das Bandeiras Paulistas", Ed. Melhoramentos (São Paulo)
Armenië en Wes-Armenië volgens die Verdrag van Sèvres in 1920.
Die moderne konsep van 'n verenigde Armenië volgens die Armeense Revolusionêre Federasie
**Wes-Armenië** is 'n term wat veral deur Armeniërs gebruik word om na die gebiede van die Armeense Hoogland te verwys wat oorspronklik deur Armeniërs bewoon is en in die 16de eeu onder die bewind van die Ottomaanse Turke gekom het. Hulle maak tans deel uit van Turkye.

In die laat 19de en vroeë 20ste eeu het die Armeense bevolking in die Ottomaanse Ryk slagoffers van stelselmatige menseslagtings geword soos die Hamidiaanse menseslagting (1894-1896), die Adana-menseslagting in 1909 en die Armeense volksmoord (1915-1923). Die meeste Armeniërs is vermoor, het na Rusland gevlug of is na die Siriese woestyn gedeporteer.

Tans word Wes-Armenië hoofsaaklik deur Koerde en Turke bewoon, met klein minderhede van Azerbeidjanners (Azeri's), Laz (etniese Georgiërs wat die Islamitiese geloof aangeneem het) en Hamsjeni's (Islamitiese Armeniërs wat in die Swartsee-kusgebied woon).
Die fasade van die *Crown Liquor Saloon*
Die **Crown Liquor Saloon** is 'n kroeg in Belfast, Noord-Ierland. Die drinkplek in Great Victoria Street, wat in 1826 saam met die eerste spoorverbinding tussen Belfast en Lisburn geopen en in 1885 van sy meubilering van die hoogste standaard voorsien is, is 'n uitstekende voorbeeld van 'n Victoriaanse *gin palace* ("jenewer-paleis") en tans een van Noord-Ierland se bekendste kroeë.

Geskiedenis
-----------

Fasadeversiering
Herstelwerk in die *Crown*. Die foto is in Augustus 2007 geneem
Die kroeg is oorspronklik deur Felix O'Hanlon as *The Railway Tavern* geopen en later deur Michael Flanagan gekoop. Sy seun het dit hernoem en in 1885 opgeknap.
Die *Crown* het sy fyn afgewerkte teëls, gekleurde glas en houtversierings aan Italiaanse ambagsmanne te danke wat deur Flanagan oorreed is om in hul vrye tyd aan die kroeg te werk. Die ambagsmanne het destyds na Ierland gekom om by die bou van nuwe kerke in Belfast betrokke te raak. Die hoë gehalte van hul werk het aan die *Crown* sy reputasie as een van die mooiste Victoriaanse *gin palaces* van sy tyd gegee.

In 1978 is die *National Trust* deur belangstellendes soos die bekende Britse digter en televisiepersoonlikheid Sir John Betjeman oorreed om die historiese kroeg aan te koop en te restoureer. Ná drie jaar se herstelwerk, wat teen 'n koste van £400 000 uitgevoer is, is die drinkplek in sy oorspronklike Victoriaanse glorie heropen. Verdere herstelwerk teen 'n koste van £500 000, wat deur die *National Trust* gedra is, is in 2007 voltooi. Hierdie restourasiewerk word in 'n dokumentêr behandel wat deur *BBC Northern Ireland* vroeg in 2008 onder die titel *Jewel in the Crown* gebeeldsend is.

As een van Belfast se bekendste bakens is die kroeg as coulisse vir 'n verskeidenheid rolprent- en televisie-produksies gebruik, waaronder Carol Reed se *Odd Man Out* (1947) en David Caffrey se *Divorcing Jack* (1998). Die *Environment and Heritage Service* het aan die *Crown* die status van 'n graad A-gelyste gebou toegeken.

Meubilering en versierings
--------------------------

Die *Crown* se interieur met die Victoriaanse houthokke
Die kroeg se buitefasade is met veelkleurige teëls versier, insluitende 'n mosaïek van 'n kroon op die vloerteëls by die ingang. Die binnekant van die *Crown* is eweneens met teëls en ingewikkelde mosaïeke verfraai. Vir die kroegtafel, wat in 'n kenmerkende "altaar-styl" uitgevoer is en oor 'n verwarmde voetbank beskik, is rooi graniet as afwerkingsmateriaal gebruik. Dit word deur gaslampe verlig wat aan houtbeklede mure aangebring is. Die mure is met houtsnykuns versier.

Die *Crown* beskik oor tien houthokke of *snugs* waarin gaste gesellig kan saamkuier. Hulle is oorspronklik in die strenge Victoriaanse tydperk gebou om die kroeg se meer terughoudende gaste te akkommodeer en beskik nog oor die oorspronklike metaalplate waaraan vuurhoutjies aangesteek kan word en 'n antieke stelsel van klokkies waarmee die personeel geroep kan word. Om privaatheid te beskerm is die kroeg oorspronklik van geëtste en gekleurde glasvensters voorsien wat met geskilderde doppe, elwe, pynappels, fleur-de-lis en harlekyne versier is.
**Weeluis** (ˈve:lɶys), ook **wandluis** (ˈvantlɶys), is ’n klein, plat en ovaal bloedsuiende insek met ’n rooibruinerige kleur, verkorte vlerke en ’n slegte reuk. Die weeluis bewoon huise, veral beddens. Dit kruip gedurende die dag weg en kom saans uit om die bloed van mense en ander soogdiere te suig. Afhangende van die temperatuur en voedselbron kan twee tot vier geslagte jaarliks voortplant. Die larwes lyk soos die volwassenes en word binne 11 weke geslagsryp.

Wetenskaplike klassifikasie: die weeluis hoort tot die familie *Cimicidae*. Die gewone weeluis word as *Cimex lecturalius* geklassifiseer.

Woordherkoms
------------

*Weeluis* is afkomstig uit die Nederlandse "weegluis" (Middelnederlands *weechluus*) 'n samestelling van "weech" 'muur' en luis 'luis', so genoem omdat die luis dikwels teen die muur agter vloerlyste aangetref word. *Weech* se betekenis kan ook met wand (die binnesy van 'n ruimte of muur) oorvleuel.

Hierdie Middelnederlandse *weech* stem dan ook ooreen met die Oudfriese *wāg*, Oudengelse *wág*; Oudnoorse *veggr* en die Gotiese *waddjus*.
**Weeluis** sluit dan ook aan by die Noorse **veggedyr**, die Deense **væggelus** en die Sweedse **vägglus**.

Dieselfde *weegluis* het ook die vorme *weechluys* en *weekluis* gehad en is nouliks verwant aan *walluus* en *wantluus*/*wandluys*, laasgenoemdes die voorgangers van **wandluis** 
Die vorm *weekluis* word ná die 17de eeu slegs nog as gewestelik in Vlaams-België gebesig.

*Bedwants* is reeds in 1858 as Germanisme in die Moderne Nederlandse taal opgeteken:

*In de jongere taal als term in de dierkunde, waarin "wants" uit het Hoogduitsch is overgenomen; in zuiver Nederlandsch zegt men weegluis, ook wandluis.* 

So ook in 1873:

*De beruchte beddewants of weegluis (lat. cimex lectularius) … (houdt) in reten van muren en houtwerk haar verblijf, van waar zij 's nachts te voorschijn komt om het bloed van slapende menschen of dieren te zuigen*
**Toekans** (familie *Ramphastidae*) is boomlewende voëls met uitsonderlik groot, helderkleurige snawels. Hulle kom net in Sentraal- en Suid-Amerika voor. Vanweë hul groot snawels, word toekans dikwels met neushoringvoëls (familie *Bucerotidae*) verwar.

*Ramphastidae*
Die ooreenkoms kan waarskynlik toegeskryf word aan die eenderse leefwyses van die voëls: albei bewoon tropiese reënwoude en eet hoofsaaklik vrugte. Die snawels is uiters geskik om vrugte mee te pluk of om klein reptiele, voëls en insekte te vang. Die helder kleur van die snawels dien waarskynlik om vyande af te skrik en speel ook 'n rol by die voëls se pronkgedrag. Daar is 37 spesies toekans wat in vyf genera ingedeel word. Oor die algemeen is hulle kort, stewig geboude voëls met sterk pote wat goed aangepas is om in bome rond te klouter.

Van die vier tone is twee na vore en twee na agter gerig. Die sterte is lank en word oor die rug gevou wanneer die voëls slaap. Toekans bou hul neste in gate in boomstamme. Die wyfie broei haar eiers alleen uit, maar die mannetjie help met die versorging van die kleintjies, wat baie stadig ontwikkel. Hulle oë gaan eers na twee tot drie weke oop en hulle kry ook dan eers donsvere. Hul pote het dik eeltkussinkies om dit teen die growwe bodem van die nes te beskerm.

Bronnelys
---------

* Wêreldspektrum, 1982, ISBN 0-908409-68-0, volume 27, bl. 132
Die eerste Webbediener ter wêreld van Tim Berners-Lee in die CERN.
'n **Webbediener** (Engels: *Webserver*) is 'n rekenaarprogram wat via 'n netwerk versoeke vir dokumente ontvang, dit dan opsoek, en aan die kliënte wat die dokumente versoek het aanstuur. Die kliënte is meestal webblaaiers en aflaaiprogramme. Die versoek aan die webbediener geskied volgens die HTTP-protokol. 

Die dokumente wat deur 'n webbediener gelewer word kan vanaf verskillende bronne bekom kom: dit kan van 'n lokale lêer gelees word, of selfs die afvoer van 'n ander rekenaarprogram aanstuur. Die webbediener kommunikeer met ander programme deur byvoorbeeld die CGI (Common Gateway Interface) te gebruik. So 'n program kan moontlik 'n databasis raadpleeg om op die plek vir die kliënt 'n unieke en vars dokument voor te berei.

Soorte webbedieners
-------------------

Die twee webbedieners wat meeste gebruik word is *Apache* en *IIS*. Hier volg 'n (onvolledige) lys van webbedieners:

* Apache van Apache Software Foundation
* Internet Information Services (IIS) van Microsoft
* Sun ONE van Sun Microsystems (voorheen Netscapes *iPlanet* / *Enterprise*)
* lighttpd, 'n ligtegewig oopbron webbediener
* NCSA HTTPd, een van die eerste webservers
* PWS van Microsoft (onderdeel van Windows 95 en 98)
* Zope (oopbron applikasiebediener, geskryf in Python)
* Domino van IBM Lotus
* HTTP Server van BugHunter
* Usb Webserver (freeware, Nederlands)
* HFS, HTTP File Server, veral bedoel vir die deling van lêers
Die **weerhaan-varkvis** (*Bodianus axillaris*) is 'n vis wat voorkom in die Indies-Pasifiese area, die Rooisee en aan die ooskus van Afrika vanaf Oman tot by die Aliwal-bank in KwaZulu-Natal. In Engels staan die vis bekend as die *Turncoat hogfish*.

Voorkoms en geslag
------------------

Die vis word 20 cm groot, het 'n sylyn en die hele lyf is met skubbe bedek. Die vis is 'n afwisselende hermafrodiet en is eers 'n wyfie wat kan verander na 'n mannetjie indien dit so verlang word. Die onvolwasse vis is bruin en kry later nege wit vlekke by. Indien die wyfie na 'n mannetjie moet verander word die kleur van die vis rooi-bruin en wit in die agterlyf vanaf die stam van die dorsale vin tot onder sy buik.

Habitat
-------

Die vis leef in koraal- en rotsriwwe in water wat 10 – 50 m diep is. Die volwasse visse is alleenswemmers. Die onvolwasse visse vreet dikwels parasiete van ander visse af. Die vis vreet hoofsaaklik klein skaaldiere, gastropodes, tweekleppiges en wurms en kan oorleef in 'n akwarium.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* Coastal Fishes of Southern Africa. Phil & Elaine Heemstra. 2004. ISBN 1-920033-01-7
Die **Wes-Ghats** (Engels: *Western Ghats*; Hindi: पश्चिमी घाट, *Paścimī ghāṭa*; Marathi: सह्याद्री, *Sahyādrī*; Kannada: ಪಶ್ಚಿಮ ಘಟ್ಟಗಳು, *Paścima ghaṭṭagaḷu*; Malayalam: പശ്ചിമഘട്ടം, *Paścimaghaṭṭaṁ*) is 'n bergreeks langs die weskus van Indië. Dit loop parallel tot die kus van die Arabiese See deur die Indiese deelstate en uniegebiede Maharashtra, Goa, Karnataka, Kerala en Tamil Nadu. Doddabetta is met 2 636 meter bo seevlak die hoogste bergpiek van die Wes-Ghats.

Kaart van Indië met die Wes-Ghats in die suidweste
Die Wes-Ghats by Matheran in Maharashtra
Die Wes-Ghats word in die noorde deur die Narmadarivier begrens. Van die riviere wat in die Wes-Ghats ontspring sluit in Godavari en Krisjna. Albei riviere deurkruis die Oos-Ghats en mond aansluitend in die Golf van Bengale uit.

Die Wes-Ghats is in 2012 deur Unesco as wêrelderfenisgebied gelys.

Etimologie
----------

Die term ghat word in verskeie Drawidiese tale soos Kannada *gaati* en *ghatta* (bergreeks), Tulu *gatta* (heuwel), Tamil *kattu* (dam, rif, kant van ’n berg, verhoogde pad of brug) en Telugu *katta* en *gattu* (dam, oewer) gebruik.

*Ghat*, 'n term wat in die Indiese subkontinent gebruik word, kan afhangende van die konteks na 'n bergreeks of trap-heuwel soos die Oos-Ghats en Wes-Ghats verwys; of die reeks trappe wat aflei na 'n waterliggaam of kaai, asook na 'n bad of verassingplek langs die oewers van 'n rivier of dam, Ghats in Benares, Dhoby Ghaut of Aapravasi Ghat. Paaie wat deur die ghats loop word Ghatpaaie genoem.

Sien ook
--------

* Lys van Wêrelderfenisgebiede
**English Heritage** (amptelik *The Historic Buildings and Monuments Commission for England*) is 'n uitvoerende nie-departementele openbare liggaam van die Britse regering wat deur die Departement van kultuur, media en sport (DMCS) befonds word. Dit vervul 'n raadgewende rol ten opsigte van die bewaring van Engeland se historiese erfenis, terwyl sy susterliggaam, *Natural England*, na die bewaring van die land se natuurlike omgewing omsien. 

Talle historiese geboue word deur *English Heritage* bestuur, terwyl die liggaam ook as algemene raadgewer vir die betrokke staatssekretaris optree. HIerdie raadgewende rol sluit die lysting van historiese geboue en antieke monumente in. Simon Thurley fungeer sedert 2002 as die liggaam se hoof uitvoerende beampte.

|  |  |
| --- | --- |
| Normdata Edit this at Wikidata | 
* BNF: cb12439032j (data)
* GND: 5012904-1
* ISNI: 0000 0001 2222 6199
* LCCN: n86029145
* NKC: ko2002102501
* SUDOC: 033531986
* VIAF: 145308002
* WorldCat Identities: lccn-n86029145

 |
**Leonore Cohn Annenberg** (20 Februarie 1918 - 12 Maart 2009), ook bekend as **Lee Annenberg**, was 'n Amerikaanse sakevrou, staatsamptenaar en filantroop wat tussen 1981 en 1982 as Hoof van Protokol van die Verenigde State gedien het.

Sy was getrou met die mediamagnaat en filantroop Walter Annenberg wat in 1969 deur president Richard Nixon as Amerikaanse ambassadeur in die Verenigde Koninkryk benoem is en dié pos vyf jaar lank beklee het. Leonore Annenberg het daarnaas vanaf 2002 tot haar afsterwe in 2009 as die Annenbergstigting se voorsitter van die raad en president gedien.

Leonore Annenberg, 'n boorling van New York wat in Los Angeles grootgemaak is, het haar akademiese opleiding by die Stanford-universiteit ontvang. Nadat haar eerste twee huwelike verbrokkel het, het sy in 1951 met die bekende sakeman Walter Annenberg getrou. Gedurende sy ampstermyn as ambassadeur in Londen was sy verantwoordelik vir die omvattende opknappingswerk in sy ampswoning.

Die Annenbergs het met hul skenkings finansieel bygedra tot Ronald Reagan se presidensiële verkiesingsveldtog in 1980. Leonore is ná Reagan se inswering as Hoof van Protokol benoem en het sodoende as die president, vise-president en buitelandse minister se raadgewer oor diplomatieke protokolsake gedien.

Die Annenbergs het met hul ruim filantropiese skenkings grootliks bygedra tot die befondsing van opvoedkundige instellings en kunsgalerye en was ook betrokke by liefdadigheidsaktiwiteite. Leonore het daarnaas funksies in 'n verskeidenheid komitees en rade waargeneem. Sy het ook ná die afsterwe van haar eggenoot in 2002 voortgegaan om skenkings te maak en hom opgevolg as die Annenbergstigting se voorsitter van die raad en president.
’n Belarussiese 100 000-roebelnoot wat in 2005 uitgereik is.
Die **roebel** (Russies: рубль, *roebl*) is ’n geldeenheid wat tans in Rusland, Belarus en Transnistrië gebruik word. Dit was ook van 1917 tot 1991 die geldeenheid van die Sowjetunie. Een roebel bestaan uit 100 kopeks.

Ou Russiese roebeltekens uit manuskripte van die 17de eeu.
Op 1 Januarie 1998 is die roebel gedevalueer weens hiperinflasie. Die nuwe roebel was gelyk aan 1 000 ou roebels. Die moderne roebel word uitgegee deur Rusland se Bank Rossii.

’n Russiese 1 roebel, 1745.

Waardes
-------

### Note

* 10 roebel
* 50 roebel
* 100 roebel
* 500 roebel
* 1 000 roebel
* 5 000 roebel

’n Russiese halwe roebel, 1705.
### Muntstukke

* 1 kopek
* 2 kopek (USSR)
* 3 kopek (USSR)
* 5 kopek
* 10 kopek
* 15 kopek (USSR),
* 20 kopek (USSR)
* 50 kopek
* 1 roebel
* 2 roebel
* 5 roebel
* 10 roebel

’n Russiese 1 roebel, 1723.

Etimologie
----------

### Oorsprong

Volgens een weergawe is die woord "roebel" afgelei van die Russiese werkwoord рубить (*roebit*) – om te kap. Die roebel was aanvanklik ’n stuk wat van ’n blok silwer afgekap is. ’n Ander, meer geloofwaardige weergawe is dat dit afgelei is van die selfstandige naamwoord рубец (*roebets*), dus die naat wat om die geldstuk oorgebly het nadat dit gemunt is: silwer is in twee stappe in die gietvorm gevoeg. Dus beteken roebel "’n gietvorm met ’n naat".

Die woord "kopek" (Russies: копейка, *kopjeika*) is afgelei van die Russiese woord копьё (kopjo), ’n spies. Die eerste kopeks, wat van 1535 af in Nowgorod en Pskof gemunt is, het ’n ruiter met ’n spies uitgebeeld. Van die 1540's af dra die ruiter ’n kroon, sonder twyfel ’n verwysing na Iwan die Verskriklike – hy was Rusland se eerste tsaar.

Rusland is die eerste land in die wêreld wat ’n desimale geldstelsel gehad het (1704) waar een roebel uit 100 kopeks bestaan het.

### Meervoude in Russies

Die Russiese meervoude wat op die geld gesien kan word, wissel na gelang van die waarde in ooreenstemming met die grammatika. Die getalle 1, 21, 31, ens. word gevolg deur die nominatief-enkelvoud *рубль* en *копейка*. Die getalle 2-4, 22-24, 32-34, ens. word gevolg deur die genitief-enkelvoud *рубля* en *копейки*. Alle ander getalle word gevolg deur die genitief-meervoud *рублей* en *копеек*.

### Ander tale

In verskeie tale van Rusland en die voormalige Sowjetunie het die geld se naam geen etimologiese verwantskap aan "roebel" nie. Veral in Turkse tale of tale wat deur hulle beïnvloed word, is die roebel dikwels (ook amptelik) bekend as **som** of **soem** (wat "suiwer" beteken) of **manat** (van die Russiese woord *moneta*, "muntstuk").

Die waarde van Sowjet-banknote is in die onderskeie tale van die 15 republieke van die Sowjetunie gedruk.
**Tydsones van Afrika**:  

|  |  |
| --- | --- |
| swart | **UTC-1**: Kaapverdiese Tyd. |
| groen | **UTC+0**: Wes-Europese Tyd · Greenwichtyd. |
| blou | **UTC+1**: Middel-Europese Tyd · Wes-Afrika Tyd. |
| rooi | **UTC+2**: Middel-Europese Somertyd · Oos-Europese Tyd · Sentraal-Afrika Tyd · Wes-Afrika Somertyd · Suid-Afrikaanse Standaardtyd. |
| geel | **UTC+3**: Oos-Europese Somertyd · Oos-Afrika Tyd. |
| grys | **UTC+4**: Mauritiustyd · Seychelletyd. |

Lande met strepe het 'n somertyd

**Wes-Afrika Tyd** of **WAT** (Engels: *West Africa Time*) is 'n tydsone wat een uur voor Gekoördineerde Universele Tyd is (met ander woorde UTC+1). 'n Groot aantal lande in die westelike deel van sentraal Afrika val in hierdie tydsone.

Die teoretiese sone strek van 7,5° oosterlengte tot 22,5° oosterlengte.

Die meeste lande in die gebied is naby die ewenaar geleë, waar daar nie 'n groot verandering in die daglengte is nie, sodat somertyd nie waargeneem word nie. Die enigste uitsondering is Namibië wat van September tot April onder die **Wes-Afrika Somertyd** val.

Lande wat onder die Wes-Afrika tyd val:

* Vlag van Algerië Algerië
* Vlag van Angola Angola
* Vlag van Benin Benin
* Vlag van Ekwatoriaal-Guinee Ekwatoriaal-Guinee
* Vlag van Gaboen Gaboen
* Vlag van Kameroen Kameroen
* Flag of the Democratic Republic of the Congo Demokratiese Republiek die Kongo (westelike deel)
* Flag of the Republic of the Congo Kongo
* Vlag van Marokko Marokko
* Vlag van Niger Niger
* Vlag van Nigerië Nigerië
* Vlag van São Tomé en Príncipe São Tomé en Príncipe
* Vlag van Sentraal-Afrikaanse Republiek Sentraal-Afrikaanse Republiek
* Vlag van Tsjad Tsjad
* Vlag van Tunisië Tunisië
**Wasserbillig** (Luxemburgs: *Waasserbëlleg*) is 'n dorp in die Groothertogdom Luxemburg by die samevloeiing van die riviere Sauer en Moesel met sowat 2 300 inwoners.

Geskiedenis
-----------

Die huidige dorp gaan terug op 'n Romeinse nedersetting met die naam *Biliacum*.

Ligging
-------

Die samevloeiing van Moesel en Sauer in Wasserbillig
Die Sint Maartens-kerk
Wasserbillig is met 'n hoogte van 130 meter bo seevlak die laagste punt van Luxemburg. Die dorp lê naby die Duitse grens, teenoor Wasserbilligerbrück oorkant die Sauer- en Oberbillig oorkant die Moeselrivier. Wasserbillig is die administratiewe setel van die munisipaliteit Mertert, wat deel uitmaak van die kanton Grevenmacher.

Ekonomie
--------

Petrolstasies tussen Mertert en Wasserbillig
Danksy sy ligging naby die Duitse grens is Wasserbillig 'n besige dorp, wat onder meer op die grenshandel steun. Weens die laer belasting in Luxemburg speel die sogenaamde petroltoerisme 'n belangrike rol, aangesien baie Duitsers hier hulle petrol tenk. Langs die pad tussen Wasserbillig en Mertert is veertien petrolstasies opgerig, en ook die voormalige grenspos by die federale snelweg 64 is tot 'n petrolstasie omgebou. ExxonMobile se grootste petrolstasie lê langs die snelweg A1, wat Luxemburg met Duitsland verbind.
**Wasili III** (Russies: Василий III Иванович; 25 Maart 1479 – 3 Desember 1533) was van 1505 tot 1533 die grootprins van Moskou. Hy was die seun van Iwan die Grote en Sophia Paleologue. Sy doopnaam was Gawriil (Гавриил).

Bewind
------

Wasili III het die beleidsrigtings van sy pa voortgesit. Hy het Wolokolamsk in 1513, Rjazan in 1521 en Smolensk in 1514 geannekseer. Hy het ook die Russiese invloed na die gebiede om die Wolga uitgebrei.

In sy binnelandse beleid het hy die hulp van die Russies-Ortodokse Kerk ingeroep in sy stryd teen die feodale opposisie.

Gesinslewe
----------

Teen 1526, toe hy 47 jaar oud was, was Wasili reeds 20 jaar getroud met sy eerste vrou, Solomonia Saboerowa, maar die egpaar was steeds kinderloos. Eindelik is besluit dat Wasili ’n nuwe vrou moet vat en hy is van Solomonia geskei. Daar was groot teenstand teen sy tweede vrou, prinses Elena Glinskaja, die dogter van ’n Serwiese prinses, omdat sy Rooms-Katoliek was. Sy het egter die seun gebaar wat hom opgevolg het: Iwan die Verskriklike. Drie jaar later het hulle nog ’n seun, Joeri, gehad.

Dood
----

Terwyl hy gejag het, het Wasili ’n pyn in sy heup gekry as gevolg van ’n abses. Hy is op sy versoek teruggeneem na Moskou, waar hy gevra het om ’n monnik gemaak te word. Hy het die naam Warlaam aangeneem. Hy is op 4 Desember 1533 oorlede.